Կան նաև պետական երաշիքների հետ կապված խնդիրներ, չնայած, մենք 100% պետական մասնակցությամբ գործակալություն ենք (բաժնետոմսերը հավասարապես բաշխված են 5՝ տնտեսական զարգացման և ներդրումների, ֆինանսների, էներգետիկ ենթակառուցվածքների և բնական պաշարների, գյուղատնտեսության և արտաքին գործերի նախարարությունների միջև): Ընդհանուր կապիտալը կազմում է 1.950 մլրդ.դրամ, կանոնադրական կապիտալը`1.5 մլրդ.դրամ, պահուստային ֆոնդը`450 մլն. դրամ: Միաժամանակ աշխատում ենք շատ ցածր ապահովագրական սակագներով, քանի որ ստեղծված ենք տեղական բիզնեսին աջակցելու նպատակով: Տվյալ պարագայում Գործակալությունն իր ծախսերը ծածկում է ներդրումային շահույթի հաշվին: Ակտիվների մասնագիտացված կառավարման կամ ներդրումային գործունեության շնորհիվ մենք այսօր մեր կանոնադրական կապիտալը մեծացրել ենք մի քանի միլիոն դրամով: Ազատ միջոցներն աշխատում են բանկային ավանդներում և պետական պարտատոմսերում: Բայց խնդիրը կայանում է նրանում, որ Գործակալությունը գործում է նույն ռեգուլյատիվ դաշտում, ինչ ապահովագրական ողջ շուկան, իսկ մենք սահմանափակված ենք մեր հիմնական առաքելությունը կատարելու պարտավորությունով, ի տարբերություն տեղական ապահովագրական ընկերությունների, որոնք առաջարկում են զանազան ապահովագրական պրոդուկտներ: Այսպիսով, չնայած ուժերի անհամադրելիությանը, մենք փնտրում ենք զարգացման նոր ուղիներ: